b'\n_START_ARTICLE_\nBirdman (elokuva)\n_START_SECTION_\nJuoni\n_START_PARAGRAPH_\nRiggan Thomson (Michael Keaton) on entinen Hollywood-t\xc3\xa4hti, joka tuli tunnetuksi esitt\xc3\xa4m\xc3\xa4ll\xc3\xa4 supersankari Birdmania tuottoisassa elokuvasarjassa vuosikymmeni\xc3\xa4 aiemmin. Riggan toivoo p\xc3\xa4\xc3\xa4sev\xc3\xa4ns\xc3\xa4 takaisin suosioon Raymond Carverin novellista tehdyn Broadway-n\xc3\xa4ytelm\xc3\xa4n avulla, jonka Riggan ohjaa, k\xc3\xa4sikirjoittaa ja jossa h\xc3\xa4n esitt\xc3\xa4\xc3\xa4 p\xc3\xa4\xc3\xa4osaa. H\xc3\xa4nen paras yst\xc3\xa4v\xc3\xa4ns\xc3\xa4 Jake (Zach Galifianakis) tuottaa n\xc3\xa4ytelm\xc3\xa4n, jossa muita p\xc3\xa4\xc3\xa4osia esitt\xc3\xa4v\xc3\xa4t Rigganin tytt\xc3\xb6yst\xc3\xa4v\xc3\xa4 Laura (Andrea Riseborough) ja ensi kertaa Broadway-n\xc3\xa4ytelm\xc3\xa4ss\xc3\xa4 esiintyv\xc3\xa4 Lesley (Naomi Watts)._NEWLINE_Kun yksi n\xc3\xa4yttelij\xc3\xb6ist\xc3\xa4, Ralph, loukkaantuu n\xc3\xa4ytelm\xc3\xa4n harjoituksissa, Riggan palkkaa h\xc3\xa4nen tilalleen loisteliaan metodin\xc3\xa4yttelij\xc3\xa4n Miken (Edward Norton). Mike kuitenkin pilaa n\xc3\xa4ytelm\xc3\xa4n yleis\xc3\xb6harjoitukset olemalla juovuksissa ja yritt\xc3\xa4en raiskata Lesleyn kesken n\xc3\xa4yt\xc3\xb6ksen. Sen lis\xc3\xa4ksi h\xc3\xa4n vet\xc3\xa4\xc3\xa4 lehdist\xc3\xb6n huomion pois Rigganilta. Riggan on valmis luovuttamaan, mutta Jake kannustaa h\xc3\xa4nt\xc3\xa4 jatkamaan. Riggan yll\xc3\xa4tt\xc3\xa4\xc3\xa4 huumeriippuvuudesta toipuvan tytt\xc3\xa4rens\xc3\xa4 Samin (Emma Stone) polttamassa kannabista. Sam v\xc3\xa4itt\xc3\xa4\xc3\xa4, ett\xc3\xa4 kukaan ei v\xc3\xa4lit\xc3\xa4 Rigganista ja ett\xc3\xa4 h\xc3\xa4nen n\xc3\xa4ytelm\xc3\xa4ns\xc3\xa4 on yht\xc3\xa4 tyhj\xc3\xa4n kanssa._NEWLINE_Viimeisen yleis\xc3\xb6harjoituksen aikana Riggan lukitsee itsens\xc3\xa4 vahingossa ulos teatterista, ja joutuu kulkemaan Times Squaren l\xc3\xa4pi alushoususillaan. Rigganista tulee internetsensaatio, kun t\xc3\xa4m\xc3\xa4 nolo kohtaus p\xc3\xa4\xc3\xa4tyy kuvattavaksi. My\xc3\xb6hemmin h\xc3\xa4n t\xc3\xb6rm\xc3\xa4\xc3\xa4 New York Timesin kriitikkoon Tabitha Dickinsoniin (Lindsay Duncan), joka kertoo vihaavansa Hollywood-kuuluisuuksia, jotka esitt\xc3\xa4v\xc3\xa4t olevansa n\xc3\xa4yttelij\xc3\xb6it\xc3\xa4, ja kertoo aikovansa tuhota Rigganin n\xc3\xa4ytelm\xc3\xa4n antamalla sille surkeimman arvostelun koskaan. Riggan juo itsens\xc3\xa4 humalaan ja sammuu kadulle. Seuraavana p\xc3\xa4iv\xc3\xa4n\xc3\xa4 h\xc3\xa4n hallusinoi keskustelevansa Birdmanin kanssa, joka yritt\xc3\xa4\xc3\xa4 saada h\xc3\xa4net vakuuttuneeksi uudesta Birdman-elokuvasta, ja n\xc3\xa4kee itsens\xc3\xa4 lent\xc3\xa4m\xc3\xa4ss\xc3\xa4 New Yorkin l\xc3\xa4pi teatterille._NEWLINE_N\xc3\xa4ytelm\xc3\xa4n ensi-illassa Riggan k\xc3\xa4ytt\xc3\xa4\xc3\xa4 oikeaa asetta kohtauksessa, jossa h\xc3\xa4nen hahmonsa ampuu itsens\xc3\xa4, ja ampuu nen\xc3\xa4ns\xc3\xa4 irti. H\xc3\xa4n saa raikuvat aplodit yleis\xc3\xb6lt\xc3\xa4. Jake tulee tapaamaan Riggania sairaalaan ja kertoo Tabithan antaneen h\xc3\xa4nelle loistavan arvostelun. Sam tuo h\xc3\xa4nelle kukkia ja l\xc3\xa4htee hakemaan vaasia. Riggan avaa ikkunan ja astuu sen ulkopuolelle. Kun Sam tulee takaisin, Riggan on poissa. Sam katsoo ulos avoimesta ikkunasta ensin kadulle ja sitten yl\xc3\xb6s taivaalle hymyillen.'